Omnis fidelis sexus, tam de Laïcis, quam de Clericis, plane sciat, et agnoscat, quod Domnus Petrus de Monte Salionis senior de Miribello, propter quoddam infortunium quod sibi contigit, quadam die veniens ad Besuense Monasterium, in præsentia Domni Stephani Abbatis, et Monachorum, nec non et Laïcorum multorum, supradictus Petrus, et Domnus Oddo nepos ejus de Monte Salionis dominus, ambo omnem calumpniam de piscatione, quam habebant super aquam nostram, quæ est a Molendino, quod est ultra Neronem villulam nostram usque ad Besuam, ex toto postposuerunt, et si quid juris inibi ex parte sua, vel suorum antecessorum umquam fuit, Deo, et Besuensi Ecclesiæ in illa die æternaliter condonaverunt. De hac re supradictus Petrus, et de suis malefactis, quæ antea male egerat adversus Ecclesiam satisfaciens in præsentia Domni Stephani Abbatis, de omnibus querimoniis finem fecit. Et ut pax firmius teneretur, et bonus finis omnibus diebus vitæ suæ, manu sua coram omnibus, finem et pacem supra sanctas Reliquias juravit, nec non et Rainaldus Præpositus ejus de Miribello, et Hugo Clericus, et Lambertus de Jergeiaco, hoc juraverunt perpetualiter tenendum. Nec non et Milites, quorum auctoritate hoc fecit: Dedit fidei jussores Domnum Joffredum cum suis filiis, Hugonem et Fulchonem, Hugonem Columbam cum suo filio Walone, Milonem cum suo filio Ewino. Dum Oddonem nepotem suum; Theodericum de Divione, filium Stephani, Aymonem de Divioni, cognomento Chag, Odilonem de Lisiaco. Sig. de Stephani Abbatis, Widonis Prioris, Wilenci, Albrici, Landrici, et aliorum multorum.